कब्रगाह को बनाया ऑफिस, कहा- कब्र पर जाकर सुकून मिलता है
कोवर्ट ने अपने पसंदीदा एक्टर, एक्ट्रेस से लेकर सीरियल किलर्स और नेताओं तक की कब्र को अपनी पेंटिंग से सजाया है।
लोगों के अलग-अलग शौक होते हैं। लेकिन एक अमेरिकी कलाकार का शौक ऐसा है, जिसे सुनकर लोगों के रोंगटे खड़े हो जाते हैं। स्कॉट कोवर्ट नाम का एक अमेरिकी आर्टिस्ट लोगों की कब्र सजाता है। इसके लिए उन्होंने पूरी दुनिया की कब्रगाहों की यात्रा की है।
कोवर्ट ने अपने पसंदीदा एक्टर, एक्ट्रेस से लेकर सीरियल किलर्स और नेताओं तक की कब्र को अपनी पेंटिंग से सजाया है।
40 सालों से कब्रगाह को बनाया ऑफिस
कोवर्स ने सबसे पहले 1980 के आसपास किसी कब्र पर अपनी पेंटिंग बनाई थी। बाद में उन्हें इस काम में मजा आने लगा। फिर उन्होंने इसी काम को अपनी जिंदगी का मकसद बना लिया। अब वे दुनिया भर में घूम-घूमकर लोगों की कब्र पर पेंटिंग बनाते हैं। उनका कहना है कि कब्रगाह ही उनका ऑफिस है और कब्र उनके ऑफिस की कुर्सी।
खबर में आगे बढ़ने से पहले इस पोल के जरिए अपनी राय देते जाइए
मर्लिन मुनरो से लेकर ईरान के शाह की कब्र पर बनाई पेंटिंग
कोवर्ट पेंटिंग के लिए कब्र चुनते हुए भी अपनी पसंद-नापसंद का ख़याल रखते हैं। उन्होंने मर्लिन मुनरो जैसी सेलिब्रिटी से लेकर ईरान के शाह, तानाशाहों और सीरियल किलर्स तक की कब्र पर पेंटिंग बनाई है।
एक इंटरव्यू में कोवर्ट ने बताया था कि वो चर्चित लोगों के अलावा खूंखार अपराधी रहे लोगों की कब्र इसलिए सजाते हैं, क्योंकि कोई और उनकी कब्र की देखरेख नहीं करता। उन्हें कभी सजाया नहीं जाता।
घर के पास थी कब्रगाह, शांति के लिए जाते थे
कोवर्ट के मुताबिक अमेरिका के न्यू जर्सी में उनके घर के पास एक पुरानी कब्रगाह थी। जिसमें वे बचपन में जाया करते थे। उस वक्त उनके ज्यादा दोस्त नहीं थे। ऐसे में समय बिताने के लिए यह जगह उन्हें अच्छी लगती थी। उन्हें यहां सुकून मिलता था। धीरे-धीरे पेंटिग का शौक रखने वाले कोवर्ट को ये जगह अपने काम के लिए भी मुफीद लगने लगी और इस तरह कब्र पेंटिंग की शुरुआत हुई।
गार्ड को चकमा देने के लिए लोग रखे, रात को की कब्र में पेंटिंग
अमेरिका और लंदन में काफी लोग कोवर्स और उनके काम से भली-भांति परिचित हैं। लेकिन मिस्र, ईरान और अफ्रीकी देशों में उनके इस काम को शक की निगाह से देखा गया। कई बार तो ऐसी भी नौबत आई कि कोवर्ट को पागल समझकर कब्रगाह से बाहर निकाल दिया गया।
लेकिन कोवर्ट अपने काम को लेकर इतने जुनूनी थे कि उन्होंने कई जगह गार्ड को रिश्वत देकर या किसी साथी की मदद से उसका ध्यान भटकाकर कब्रगाह में गए और वहां पेंटिंग की। उन्होंने रात में छिपकर भी कब्र में पेंटिंग की है।
लोग जीतेजी अपनी कब्र सजाने के लिए कर रहे कोवर्ट से करार
स्कॉट कोवर्ट की कब्र पेंटिंग अमेरिका और यूरोपीय देशों में काफी पॉपुलर है। फिलहाल लंदन की एक मशहूर आर्ट गैलरी में उनकी पेंटिंग्स की प्रदर्शनी लगी है। दुनिया भर से लोग उनकी पेंटिंग को देखने के लिए आ रहे हैं।
कई लोगों ने जीतेजी अपनी कब्र को सजाने के लिए कोवर्ट से करार किया है। कई लोगों ने तो एडवांस में अपनी कब्र पर होने वाली पेंटिंग का डिजाइन भी देख लिया है।